ഭാര്യയേയും ഒന്നരവയസുള്ള മകളേയും പുഴയിലേക്ക് തള്ളിയിട്ട് ഭര്ത്താവ് മുങ്ങി കുട്ടി മരിച്ചു: അമ്മയെ നാട്ടുകാര് രക്ഷപ്പെടുത്തി, നടുക്കുന്ന സംഭവം കണ്ണൂരില് നിന്ന് കണ്ണൂര്: ഭാര്യയേയും ഒന്നരവയസുള്ള മകളേയും പുഴയിലേക്ക് തള്ളിയിട്ട് ഭര്ത്താവ് മുങ്ങി. കുട്ടി മരിച്ചു. അമ്മയെ നാട്ടുകാര് രക്ഷപ്പെടുത്തി. കണ്ണൂര് പാത്തിപ്പാലത്താണ് ഭര്ത്താവ് ഷിജു ഭാര്യയെയും കുഞ്ഞിനെയും പുഴയിലേക്ക് തള്ളിയിട്ടതെന്നാണ് ഭാര്യ സോന പറയുന്നത്. ഒളിവിലായ ഇയാള്ക്കായി പൊലിസ് തെരച്ചില് ഊര്ജിതമാക്കി. സംഭവത്തില് കതിരൂര് പൊലിസാണ് കേസെടുത്ത് അന്വേഷണം ആരംഭിച്ചത്. ഇവരുടെ മകള് അന്വിതയാണ് മരിച്ചത്. കൊല്ലേരി യു.പി സ്കൂളിലെ അധ്യാപികയാണ് സോന. ഭര്ത്താവ് ഷിജു തലശ്ശേരി കോടതിയിലെ ജീവനക്കാരനാണ്. ഇവരെത്തിയ ബൈക്കും പുഴയുടെ സമീപത്ത് നിന്നും കണ്ടെടുത്തിട്ടുണ്ട്. ഇന്നലെ വൈകുന്നേരത്തോടെയായിരുന്നു സംഭവം. ഭര്ത്താവിനൊപ്പം ബൈക്കിലാണ് ഇവര് പാത്തിപ്പാലത്ത് എത്തിയത്. ഭാര്യയെയും കുഞ്ഞിനെയും തള്ളിയിട്ട ശേഷം ഷിജു ഓടി രക്ഷപ്പെടുകയായിരുന്നുവെന്നാണ് വിവരം. കരഞ്ഞുവിളിച്ച യുവതിയെ കണ്ടെത്തിയ നാട്ടുകാരാണ് കുഞ്ഞിനായി തെരച്ചില് തുടങ്ങിയത്. പിന്നീട് മൃതദേഹം കണ്ടെത്തുകയായിരുന്നു.